Osiyo taraqqiyot banki 2021—2022-yillarda O‘zbekistonda iqtisodiy o‘sish bo‘yicha prognozlarini yangiladi

O‘zbekistonda COVID-19 ga qarshi vaksinatsiyalash jarayonlarining bir maromda kechishi hamda sanoat, xizmatlar sohasi, investitsiyalar va xususiy iste’molning jadal tiklanishi sharoitida mamlakat iqtisodiyoti 2021-yilda 5 foiz, 2022-yilda esa 5,5 foizga o‘sishi kutilmoqda. Bu haqda Osiyo taraqqiyot banki (OTB) hisobotiga tayanib “Gazeta.uz” ma’lum qildi.

OTBning “Osiyo taraqqiyoti istiqbollari” (ADO) yillik iqtisodiy nashrining 2021-yilning aprel oyida e’lon qilingan sonida O‘zbekistonda 2021 va 2022-yillarda iqtisodiy o‘sish darajasi mos ravishda 4 foiz va 5 foiz bo‘lishi prognoz qilingan edi.
Sentabr oyida ADO’ning yangilangan soni e’lon qilindi.

Unda qayd etilishicha, sanoatning ishlab chiqarish, tog‘-kon sanoati va foydali qazilmalar qazib olish sohalaridagi o‘sish hisobiga jadal qayta tiklangani munosabati bilan mamlakatda 2021-yil birinchi yarmida 6,2 foizlik iqtisodiy o‘sishga erishilgan. Savdo, transport va saqlash xizmatlari sohasida qo‘lga kiritilgan yutuqlar tufayli iqtisodiyotda xizmatlar sohasi o‘sishi 8 foizgacha tezlashgan.
“Hukumatning COVID-19 ga qarshi vaksinatsiyalash dasturini bir maromda amalga oshirishi, O‘zbekiston xalqini himoyalash, ishonchni qayta tiklash va yilning birinchi yarmida biz guvohi bo‘lgan istiqbolli o‘sishni qo‘llab-quvvatlashi muhim o‘rin tutadi. OTB O‘zbekistonga pandemiyadan chiqish va barqaror iqtisodiy o‘sishni qo‘llab-quvvatlashda ko‘maklashishga sodiqligicha qoladi”, — dedi OTBning O‘zbekistondagi vakolatxonasi rahbari Sindi Malvichini.
2021-yilning birinchi yarmida mamlakatda inflyatsiya darajasi 2020-yilgi 13,9 foizdan 10,9 foizgacha pasaydi. Elektr energiyasi va gaz ta’minoti tariflari o‘zgarishsiz qolgani holda, oziq-ovqat mahsulotlari ishlab chiqarishning yaxshilanishi oziq-ovqat narxlari o‘sishining sekinlashishiga xizmat qilgani aytilmoqda. Qat’iy pul-kredit siyosatining davom ettirilishi va energiya tariflarining o‘zgarmasligi sharoitida, OTB 2021 va 2022-yillar uchun inflyatsiya prognozlarini mos ravishda 10 va 9 foiz darajasida saqlab qoldi.
2021-yilning birinchi yarmida kapital, oraliq tovarlar va transport xizmatlari importining oshishi hisobiga joriy hisob balansi o‘sgani qayd etilgan. Importning sezilarli darajada o‘sishi munosabati bilan 2021 va 2022-yillardagi joriy hisob defitsiti bo‘yicha prognozlarini oshirgani ma’lum qilindi.